
o R s P I L. 



Dagen bød paa Stokfisk 
— og den var blødt i Vand — 
jeg sad og vented sulten 
paa Føde for min Tand: 
Men der var Fastespiser kun paa Bordet. 

Jeg saa' ud over Landet, 
saa' al den megen Fisk: 
ak, havde jeg en Ønskedug, 
at brede paa min Disk! 

Saa bad jeg blot: Dug dæk Dig I 
og fluks var Bordet fuldt 
af alt, hvad man kan ønske sig 
for en forsvarlig Sult. 

Saa fik vel og den Smaadreng, 
som vartede mig op, 
lidt Kødmad i sin klejne, 
hartad forhungred' Krop. 



Fo r sp i I, 

Ja selv mit Hors i Stalden, 
som staar nu saa som saa 
og gumler paa sit Langhalm — 
hun fik vel Brød for Straa. 

Saa kaldte jeg min Smaadreng: 
Du sadle op min Hest; 
tag Flint og Horn i Haanden, 
og følg som Du kan bedst .... I 

Jeg havde ingen Ønskedug, 
men megen Appetit. 
Jeg kaldte ad min Smaadreng: 
mig lyster nu et Ridt! 

Vi standsed paa en Bakke. 
Fjernt over Heden lød 
en Lyd. De tærsked Langhalm 
og lagde Fisk i Blød. 

Jeg gav min Ganger Tøjlen, 
min Smaadreng lunted med. 
Vi standsed dybt i Skoven; 
der var et ensomt Sted. 

Dér lød ej Dagens Stemmer. 
Hen over Bækkens Strøm 
en Egekæmpe helded sig 
i hundredaarig Drøm. 



Forspil. 

Min Hest den havde baaret mig, 
min Smaadreng hos mig laa, 
og han fortalte Æventyr, 
som selv han troede paa. 

— Ak, disse gamle Sager, 
hvem har ej troet derpaa? 
Begynde gør vi alle dog 
som Drengen den smaa. 

Og vokser vi, vi vokser dog 
fra Æventyret ej ! 
det kaster sine Skygger, 
som Egen, paa vor Vej. — 

Jeg lytted, tavs, i Skyggen, 
jeg stirred mod det Blaa; 
ak, disse gamle Æventyr, 
jeg tror endnu derpaa. — 
Og der var Fastespiser kun paa Bordet. 



!♦ 




Første Sang. 



mo'D&r I sKOv&csa. 




orte var Vintren, det Hvide 

var væk, 

Frosten var kastet paa Dør ; 

ad Skoven saa hopped den 
raske Bæk, 
hvor Is laa i Borg'leje før; 
Vorherre kan have saa mild en Haand, 
om ogsaa den fast kan knuge; 
han bryder isønder de stramme Baand, 
aabner Arrestens Luge, 
og lader med Kongelig Naade 
Fangen sin Frihed bruge. 



Modet i Skoven. 5 



Kongelig Majestæten 

■ 

han bor i sit høje Palads, 
Væggene haver saa vide Felter 
og Gaarden saa rummelig Plads; 
selv har han Frihed til alle Ting, 
kan komme og gaa, som ham lyster; 
han bærer paa Fingren en funklende Ring, 
den drypper, naar han den kr>^ster, 
af perlende Draaber en Taare til Jord: 
saa spirer der Naade, Pardon der gror, 
og Jorden synger et Lovsangskor, 
hvorunder Paladset ryster. 



Saa grønnes der Græs, snart her, snart der, 

og Solen favner de mossede Træer, 

og skiller Jorden ved Kaaben, 

som var imod Kulden Vaaben; 

og giver den Foraarskitlen paa, 

og stikker i Hatten et leende Straa; 

Eja, saa lystig er Solen. 

Knap Jorden véd sig for Glæde at té, 

den har tusinde Øjne, som alle le, 

mens den spejler i Skovbækken Kjolen. 



Mødet i Skoven. 



Den usselig Orm sig skyder af Muld, 

trods den er blind paa sit Øje, 

den skræppende Frø har fundet et Hul, 

hvori den sig ret kan fornøje. 

De brogede Fugle fra fremmed Strand 

kommer med Vaaren tilbage; 

Musiquen fryder det ganske Land, 

i Dagværket standser den Bondemand 

— og synes, han selv med Musik var istand 

at hilse saa liflige Dage. — 



Min Herre I saa finder I Vaarens Stund, 

naar Jorden vaagner af lange Blund 

og gnider mod Lyset sit Øje, 

naar Blomster med Perlestings Sømme har bredt 

et kostelig virket, broget Tapet 

over bølgende Dale og Høje; 

saa føler I Luften saa lun og lind, 

som Pigen, der atter faar Rosen paa Kind, 

og Svenden dens Knop i sin Trøje. 

Min Herre! jeg lægger min Luth ved Lænd, 
mens Vaarvinden Strengene røre. 



Mødet i Skoven. 7 

Jer Hest den skummer om Bidselets Spænd, 

vi hænge den hæmmende Hovedstol hen, 

at Horset sig frit kan røre; 

og medens det søger sig Davre i Eng, 

I lytte med Agt til Jer liden Smaadreng; 

I laane hans Sange Øre! 

han leger Jer for paa den klingende Streng, — 

en Historie skal I faa høre. 



Det er jo den tryllende Vaarens Tid, 

hvor Solen det Svarte gør om til Hvid', 

hvor Hjærtet bag Brystdugen banker, 

som Trommen, der røres til Lansernes Strid, 

med høje, mandhaftige Tanker. 

Der er ej den Borg i det ganske Land, 

som Svenden at storme var ej istand, 

der er ej den Hæder, der hænger saa højt, 

at Svenden den ikke kan række; 

han springer, han bryder sig ej en Døjt, 

om han Halsen derved kunde brække. 

Min Herre! I selv har vel løbet en Dyst 
saa tapper mod mange Kasteller, 



o Mødet i Skoven. 



Og véd, det er bare om Mod i Bryst 
og om Haabet, mandhaftigt, det gælder; 
jeg lægger hin Tid i min Lyres Klang, 
og synger Jer for en sandfærdig Sang 
om, hvordan der var en Svend engang, 
som vandt sig saa fager en Pige, 
og hun var en Kongedatter af Rang, 
og dertil det halve Rigel 

RITORNEL. 

Nu lytter, alle Piger, i det ganske, ganske Land, 
og Børn og Gubber graa, 

om hvad en ringe Haandværkssvend at gjøre er istand, 
for han kan Kongens Datter faa. 

Nu tage I den Rosenknop, som blomstrer paa Jert Bryst; 
I Piger, bryd dens Flor, 

og giv mig den i Sangerløn; og naar jeg den har kys't, 
saa bliver Herrens Smaadreng stor! 

SANG GENNEM SKOVEN. 

»Farvel, Du liden Ravnekrog 1 
Jeg syntes, da jeg var en Pog, 



Mødet i Skoven. 



at der var godt at være, 

men jeg fik lært et andet Sprog, 

dengang jeg kom i Lære. 

Nu gaar min Gang 

Dagen lang 

ud paa de lange Rejser; 

Jeg synger undervejs en Sang, 

og højt mit Hoved knejser. 



»Jeg vandrer til den store By, 

at søge mig en Mester ny, 

hvis Brød jeg kan fortære; 

og ham, som har det største Ry, 

jeg tjene skal med Ære. 

Jeg gør min Dont; 

Godt og Ondt 

jeg tager som det falder. 

Et dygtigt Dagværk er saa sundt, 

'sær i den unge Alder. 



»Jeg er en munter Smedesvend. 
Saasnart jeg h'ar mit Læ'r om Lænd 



10 Mødet i Skoven. 



Og Hammeren i Hænder, 

saa gaar det lystigt; hillemænd 1 

min Profession jeg kender. 

Jeg slaar med Fynd. 

Det var Synd 

at laste selv sin Evne; 

en Daler slaar jeg ganske tynd, 

og det foruden Revne. 



»Jeg har ej Far, jeg har ej Mor 

og ingen Kærest, hvor jeg bor; 

for mig staar Verden aaben. 

Og Verden er saa rig og stor, 

og jeg har gode Vaaben. 

Jeg gaar min Gang 

Dagen lang, 

og blir jeg træt omsider: 

saa synger jeg min Vandrersang, 

og tænker, at jeg rider.« 



Saa klang det gennem den store Skov 
alt langvejs fra. 



Mødet i Skoven, II 

Og Hjorten løfted den spinkle Klov, 

og lytted, og dukked, og — med Forlov I — 

ihast var den Herre forsvunden. 

Og Egernet aabnede Munden, 

og tabte den Nød, som Kæverne holdt, 

og hopped afsted som en Springeboldt ; 

hvem kom her i Dæmringsstunden ? 

i Dæmringsstunden, hvor Skovens Dyr 

samles, naar Lyset i Vesten flyr 

og Dagen gider ej længer 

gaaet i Solens Gænger? — 

der kom gennem Skoven med stort Paastyr, 

knækkende Kviste og Grene, 

en frejdig, frisk og fornøjelig Fyr; 

han vandred ganske alene. 

Han svinged i Haanden en Knortestok 

med Jern forsvarlig beslagen, 

han havde Støtte i Benene nok, 

det lagde han klart for Dagen; 

hans Marche var fremad og ligeud, 

og Stokken slog Takt til Sangen, 

han syntes at være saa stærk som en Stud, 

men fodrap som Hjorten i Gangen. 



12 Mødet i Skoven, 



Det krøllede Haar under Huen krøb 

frem som smaabitte Snoge; 

i Kinderne Smilehuller gav Køb, 

men Læberne, skygt af et lysegult Svøb, 

var buede, stolte og kloge; 

den toppede Hue sad kækt paa Sned, 

og skælmsk en spillende Rynke gled 

hen over Øjnenes Laage. 

Hans Vams sad stramt over Bringen bred, 

og Senerne fletted sig op og ned 

under Benenes brunrøde Broge. 



Ransel paa Ryggen. Af Dækslet stak 

Hammerskaft, Bolte og Tænger; 

stundom hans Haand i Brystremmen trak; 

Remmene snæred, men Læbens: Snak! 

viste hver Træthed tilbage: 

han havde ej lært sig at klage. 

Ranslen af Klæder og Værktøj fuld; 

Klæder gier Anstand, Værktøj Guld, 

begge gier gode Dage. 

Saa drog han sin Vej, af Forhaabninger fuld, 

og saa' sig aldrig tilbage. 



Mø det i Sk ov en. 13 

Det var i den dampende Dæmringsstund, 

da Solen er gangen til Hvile, 

da Træet har sænket sit Hoved til Blund, 

og hver en Sanger har lukt sin Mund, 

og Skygger kendes at ile 

som Dyr for Skytternes Pile; 

de Skygger de svæve med lette Fjed, 

og fjæle sig, skræmt, under Krattet ned, 

og rejse sig atter, og sætte afsted 

ud over Engen i Dansespring, 

1 Taagedanse, i Elverring, 

og kendes aldrig at hvile. 

Da standsed Svenden sin Gang. Der laa 

en Lysning for ham i Skovens Blaa; 

vældige Stammer, krogede, graa, 

stod Vagt, saa lod det, om Engen. 

Fra Sko>^en strømmed saa lun en Vind, 

fra Engen svøbte en Køling ind, 

de mødtes, hvor Svenden var standset. 

De mødtes, og leged et underligt Spil, 

Svenden saa' til, 

han syntes, foran ham dansed 

de Lagen, der bredes paa Sengen. 



14 Mødet i Skoven, 



Han smilte for sig, han saa' og lo: 

Min Tro, 

her væves nok Vadmel i Lunden! 

Saa svinged han Stokken, og tog et Skridt, 

og svinged igen, og betænkte sig lidt, 

det var, som om Nogen ham fulgte; 

det var, som pusled det bag hans Fod, 

som standsed det, hver Gang han stille stod; 

Svenden drejed sig rundt: 

i Taagen Noget sig dulgte. 

Saa dukked det frem af den hvide Flod: 

i Græsset foran ham en Mandsling stod. 

Den Lille hilsed: Godaften, Johan I 

Svenden hilste forbløffet: Hvordan, 

man kender mig her ved mit Døbenavn? — 

Javist, Du er født om Fastelavn, 

og drager nu til den store By, 

at søge Dig op en Mester ny, 

som Du kan tjene med Ære, 

ked af den gamle Lærel 

Og Svenden saa' paa den lille Mand: 
Hvorledes kan det dog være . . . ? 



Mødet i Skoven, 1 5 



Den Lille løfted sig paa sin Taa: 
Vi fulgtes dog, fra vi var ganske Smaa 
mærkværdigt, at aldrig Du før mig saa'. 
Du har vokset Dig stor og lang, 
Jeg, den Lille, har fulgt din Gang; 
naar Jernet, Du hamred, istykker sprang, 
jeg samled det atter under min Tang, 
og lagde det pænt paa Ambolten hen — 
jeg smeder saa godt som en Smedesvend. 
Naar Bælgen stønned og Du var vred, 
jeg pusted paa Panden Dig Kølighed; 
Du hamred og slog af alle Kræfter, 
jeg gik med Filen dit Arbejd' efter; 
de store Slag de har deres Nytte, 
den lille Kraft maa man ogsaa skytte; 
og vilde Du tage om Kvælden Rus, 
jeg slog Dig af Haanden det sidste Krus. 
Det sidste Krus gaar altid i Panden: 
tro mig, Johan, vi har kendt hinanden! — 

Og Svenden saa' paa den lille Mand: 
Har Vi . . .? nej, det gaar over min Forstand! 
Den Lille smiled: Hvor Du gaar hen, 
finder vi sikkert hinanden igen; 



l6 Mødet i Skoven. 



Du véd jo nok, i Nøden man kender 

først ret sine rigtige gode Venner; 

man kender sig selv, naar man sættes paa Prøve, 

og stedse man kan et Menneske kløve 

i To — Men her vil vi ikke tøve — — — 

Den Lille saa' sig i Skoven om, 

og vinked ad Svenden og raabte: kom! 

Først maa vi ud af den Taageringl 

Saa gik de en Stund 



Min Herre! 
Der hændes i denne Verden 
de allersælsomste Ting! 




Anden Sang, 

HVcA'D n[)iyUSi LILL& éTl/c^^l) 
JOT<T<tALr&. 




e havde vandret en Stund 

omkring, 
Jen Lille han sprang med saa- 

sære Spring, 
paa en styrtet Eg, 



saa satte de 
den Lille fortalte og Svenden hørte: 
sælsomt den Lille sin Tale førte, 
om hvad og hvordan og ud og ind, 
Livet, dets hele filtrede Spind. 
Saa strøg den Lille sin blege Kind, 



lo Hvad den lille Mand fortalte. 



Og skotted til Siden, og saa' at Johan 

begyndte med Næsen at nikke. 

Han skubbed til ham. Johan foV op, 

og rysted sin Krop: 

Javist — nej jeg sov slet ikke! 

Den Lille smilte: Min gode Ven, 

Du falder jo rent i Staver hen. 

Sligt er for fint for en Smedesvends Øre, 

men her er noget, som Du kan høre; 

en lille Fortælling. Giv Agt paa den! 

Johan blev skamfuld: Du lille Mand, 
fortæl kun; jeg hører alt hvad jeg kanl 



FORTÆLLING. 

Der var en Konge engang i et Land, 

— nu er Skoven grøn I — 

han havde en Dronning from og skøn, 

havde Slotte og Stæder og Byer og Flækker, 

Hofmænd i Hobe, Krigsmænd i Rækker, 

Pager og Drenge og Stadslakajer, 

kort: Alt hvad en Konge han haver og ejer; 



Hvad de?i lille Mand fortalte. IQ 

men ingen Datter, ejheller en Søn, — 
hvad gavner det saa, om Skoven er grøn? 



Han havde stor Lyst hos sin Dronning kære, 
hun hvilte hver Nat ved hans Side med Ære; 
men Nætterne led og Aarene randt, 
hverken Søn eller Datter i Vuggen man fandt. 



Da falmede Dronningens fine Kind, 

— nu rider vi udi — 

og Mørke faldt over Kongens Sind. 

Ej længer han beded med Kongelig Glæde 

Hjorten i Skove, Haren paa Hede; 

Støvet laa tykt over Tavlbordets Brikker. 

Kongen ej spøger, ejheller han drikker! 

Saa lader han gaa over Landet Bud: 

I Herrer, vi rider i Leding udi 



Man sloges dengang i fremmede Lande, 
og Kongen han lysted sig deri blande. 
Naar Konger og Stormænd vil have Krig, 
saa findes der altid en Grund for slig. 

20 Hvad de7t lille' Mand fortalte. 

Saa gik han med Støvler og Fjerhat paa 

— signe Dig Gud! — 

ind for sin blege Dronning at staa. 

Øjet var mørkt, over Kaarden laa 

den handskede Haand, og han bøjed sig ned, 

og kyssed den Frue paa Panden; 

og retted sig op, og saa' at hun græd, 

og slog ud i Vrede med Haanden: 

Hil sidde I dérl dog bedre I sad, 

min Frue, om ikke I græd og bad, 

men havde andet at gøre: 

sømme og sy inden Døre. 

En mildere Hilsen I fik af Jer Mand, 

om han kommer hjem fra fremmed Land 

og finder Jert Liv i velsignet Stand! 

Favne jeg skal Jer med højelig Lyst, 

om I vugger min Krone en Perle ved Bryst! 

Hæder og Kongens Hu skal I faa 

igen, om jeg hører en Vugge gaa; 

men triner I stedse saa slank over Tilje, 

da fordrer mit Folk og min Krones Hæder, 

jeg lader mig skille ved Eder. 

Gudsfred! nu véd I min Vilje. — 



' » 



Hvad den lille M a7id fortalte. 21 

Saa red han; og Herrerne fulgte ham med. 

Det glammed for Porten; saa var de afsted. 

Men Dronningen græd i Nætter og Dage, 

og bad til den høje Moder, 

som fødte sit Underbarn. 

Et Under maatte vel ogsaa ske; 

thi Dronningen gik alt i Maaneder tre, 

men ikke havde hun noget Haab, 

der blev ikke sømmet og syet til Daab; 

de Hofdamer kom, de Hofdamer gik, 

og spurgte og fritted, som Damer har Skik. 

Da harmedes Fruen og lukked sin Dør; — 

nu bad hun ej længer som før, 

men sad og grunded og ruged derpaa, 

hvordan Kronen en Perle dog skulde faa! 

Den Frue havde fra Hjemmet med 

sin gamle Amme i Raadgivers Sted, 

hun kom og gik i Dronningens Stue 

og sørged og grunded omkap med sin Frue. 

Dog Sorgen hun snarligen fare lod, 

thi Ammen var kommen af Taterblod; 

de Godfolk ej beder, ejheller de sørger, 

langt heller i syndige Kunster de spørger. 

Hun kigged i Koppen, naar Kaffen var drukket, 
hun havde en Frø paa en Kobbertraad stukket, 
hun vidste at lade den Tudse fortælle; 
endda den var død, den kunde dog sprælle. 
I Spillekort spurgte hun Lykken efter, 
hun maalte og signed af alle Kræfter, 
og mældte sin Frue Alt hvad hun saa'. 
Men Dronningen vilde ej agte derpaa. 

Saa kaldte Ammen en halvvoksen Knøs, 
med spillende Øjne, i Talen løs;- 
hun førte ham lønligt til Dronningens Stue, 
og talte saalunde: Min høje Frue, 
I sørge ej Dag og Nat oven Senge, 
men høre langt heller en liden Sang 
af en af vort Folks de farende Drenge; 
han trøsted mig selv saa mangen en Gangl 

Da vinked Dronningen, mat og bleg; 
hun lysted at høre lidt Strengeleg. 

Og Knøsen lagde sin Haand over Hjærte, 
og bøj ed sig dybt, som i dybeste Smærte, 
og atter ivejret hans Øje saa'; 
det var, som om Ild i det Øje laa. 

Han slængte sin brogede Kappe tilside, 
og knæled, .og drog sin Strengeleg frem. 
Saa spilled han først, og sang derpaa, 
med nedslagne Øjne, der hvor han laa : 

Tys, min Cither! agt derpaa, 
dine Strenge blødt at føje; 
Graad staar i den Frues Øje, 
kæl for Sorgen, følg den nøje, 
at din Klang kan Hjertet naa'. 
Hvem der kunde, som han vildel - 
Tys, min Cither, Du skal spille. 
Du skal give Agt derpaa, 
over Stregen ej at gaa! 

Morgnen er saa sval og graa, 
Dagens Stribe lyser rødlig, 
. Hangens Blommer dufte sødlig, 
Hanen galer over Hald. 
Duen flyver fra sit Slag, 
spejder efter Haabets Dag; 
har et Haab, og skal det finde 
mellem Hangens Blommer inde; 
sød er Frugten under Skal. 

Hør de fjerne Kilders Fald, 
hør hvor Bækkens Bølger risle, 
hør Fontainens Vande piaskel 
Livet er kun Støv og Aske, 
men bag Asken ulmer Ild. 
Elskovsfuldt de Blommer hvisle, 
Elskov var i Nattens Drømme; 
Morgenvindens svale Strømme 
følger Natten med sit Spil. 

Lyt, o Dronning god, dertil. 
Tør kun Taaren af Jert Øje; 
Taarer er ej Skønheds Ven, 
de kan Ridderknæet bøje, 
men de elskes ej af Mænd. 
Kongen kommer hjem igen; 
glad I møder ham. Ved Brystet 
bærer I, hvad ham forlysted. 
Ak, hvem der var Konge da! 

Den Frue sad tavs, i Skødet hun saa': 
Dine Viser, Knøs, kan jeg lidet forstaal 
Men Barmens Vover de steg og faldt, 
da rejste Knøsen sin slanke Gestalt. 

Hun vinked ad Ammen^ og lod ham gaa; 
men da han sprang ned ad Trappen, 
da klingred en Børs under Kappen. 

Den Frue sig lukked i Lønkamret inde 
med Ammen, og tren den næste Morgen, 
med Slør for sit Ansigt, af Kongeborgen. 
Hun vandred alene i Haugen ned 
— saa havde hun faaet af Ammen Besked. — 
Fastende var hun, ^og Sol var ej oppe, 
en Stribe kun stod over Lindenes Toppe, 
og den var saa rød som et dryppende Blod. 

Og Dronningen tren paa sin Silkefod 
hen til en Busk, som i Haugen stod. 
Skummende, sydende, syngende hen 
blinked en Kilde og svandt igen, 
og, hvid, bag Busken, halvskjult af Løvet, 
vædet til Knæet af Vanddraabestøvet, 
kigged et Marmor, en Skovgud frem, 
som øj ned han Nymfer, og saa' efter dem. 

Og Dronningen skjalv. Thi han spidsed sin Mund, 
som vaktes til Liv han i samme Stund. 

Dog tænkte hun: Marmor er Marmor kun! 
og vadede tvers over Bækkens Bund. 

Dér stod da Busken med Knopper tre, 
sælsom, stikkende, ulden at se. 
Hun bed i en Knop, da skjalv hendes Øje, 
og Silken svulmed i Barmens Trøje, 
hun bed i den næste, suged dens Saft, 
da følte hun i sig saa mægtig en Kraft; 
hun bed i den sidste, da fo'r hendes Hjærte 
igennem en sød, usigelig Smærte; 
Smagen var sød, men bagefter bedsk, 
hun saa' imod Guden, han stirred saa sledsk. 
Da hasted hun bort i de vaade Sko; — 
det var, som om Marmoret bag hende lo. 

Og Maaneden veksled seks Gange kun, 
da laa der i Vuggen, buttet og rund, 
fin og fager ved Dronningens Side 
en lille Prinsesse paa Bolstrer hvide. 

Dog, Moderen havde sin Fryd saa kort. 
Den mørke Amme bar Glutten bort: 

Prinsessen skal fylde sin fjortende Vaar, 
før Fader og Moder for hende staar: 
og sér hun sin Slægt før det fjortende Aar, 
stor Jammer skal ske over al den Gaard! 

Og Dronningen græd. Men da Kongen kom, 

— den Fødsel spurgtes saa viden om — 

saa skjulte hun Sorgen under sit Smil, 

og standsed den Herres stormende II; 

hun standsed sin Herres og Husbonds Hast, 

og tog ham over hans Haandled fast: 

Yderst i Slottets skjulteste Vraa 

gemmer og vogter en Fe den Smaa; 

Ingen tør bryde det Skjulesteds Slaa, 

og Qorten Aar vil det vare, 

før Nogen til Barnet tør gaa 

og se det foruden Fare! — 

Den høje Herre var glad ved sin Lykke. 
I Glæden man gør intet Regnestykke. 
Ingen kom til den skjulte Vraa, 
og hvergang den Herre paa Dronningen saa', 
da skjulte hun Taarerne under sit Smil. 
Imidlertid beded den Herre med II 

Hjorten i Skove og Haren paa Hede, 
og ofte ved Hofifets de glade Banketter, 
langs Drikkebordene brede, 
lød højt i de festlyse Nætter 
den unge Prinsesses Skaal. 

Og saaledes lakked med langsom Taal 

de fjorten Aar imod Ende. 

Der mangled ikkun en eneste Dag, 

da skulde det netop sig hænde,, 

den Herre kom fra et Gæstelag, 

blev hidsig, og raabte: En given Sagl 

Jeg er i min Ret; 

de Feer de holder ej Regnebræt; 

Døren jeg sprænge lader, 

mit Barn vil jeg lære at kende; 

jeg er Konge og Barnets Fader! 

Da kasted den Frue sig for ham ned: 
Saa giver jeg heller min Herre Besked 
om Alt, hvad min Sjæl i Aar ene led; 
Trolddom det var. Den Almægtige véd, 
jeg haver saa haardelig lidt derunder. 
Min Konge, I give Jer Stunder 
at høre Jer Dronnings Skrifte! 

Da saa' man den Herre sin Farve skifte, 
han knytted sin Haand og drog sin Kaarde, 
og løb gennem Salen, og raabte: Ved Alt 
hvad helligt er, vi skal prøve 
om Troldene Staal kunne døve! 



Saa slog de den Dør til Prinsessen ind, 

og Kongen tumled tilbage. 

Dér tren Prinsessen, kridhvid om Kind, 

en Jomfru saa fin og saa fage, 

imod ham med Bøn og med Klage: 



Min Fader god, min Fader god. 

Ak, I har aabnet en Grav for min Fod; 

en Dæmon vil suge mit Hj ærteblod, 

nu tømre I sammen min Kiste! 

I Domkirkens Hus I sætte mig ind, 

I stille ved Kisten en Vagt hver Nat; 

og faar jeg ingen, saa varsler jeg ind: 

Pest og Fordærv fra den samme Nat 

skal Folket slaa til den sidstel 

r 

Men faar jeg den samme tre Nætter i Rad, 
da bliver der Glæde over den Stad, 



30 Hvad den lille Mand fortalte. 



da stiger Prinsessen igen af sin Kiste, 
da bliver der Fryd til det sidste! 

Saa bøjed hun sig over Dronningen ned; 
hun hælded sig op til sin Moders Skød, 
kyssed den Frues falmede Kind, 
gød hende Trøst i det syge Sind; 
og lidt efter lidt den Jomfru gled 
paa Gulvet hen og var død. — 

Saa tømred de sammen en Kiste sort, 

og bar den ind gennem Domkirkens Port, 

og satte Prinsessen i Kirken ind, 

og stænged dens Døre forsvarlig. 

Den stakkels Dronning hun saa' det ej, 

hun faldt i en Sygdom farlig, 

og vandred omsider den lange Vej, 

hvor vel Tilgivelsen venter; 

hvor Hjærtets Godhed fra Livets Dage, 

om end der har været Timer svage, 

hæver i Evighed Renter. 

Saa sattes der Vagt hver eneste Nat 
i Kirken ved Kisten den sorte. 

Men aabned man Døren om Dagen, 
hvor var da Vagten? — borte. 

Og Folket mumled om Sagen. 

Og Kongen sørged, og Hofifet med, 

de ønsked for Landet saa nødig Fortræd; 

og Kongen lovede hundred Daler, 

— og Kongen han var en god Betaler — 

og en og anden forvoven Svend 

fandtes der end, 

som vilde sin Lykke friste 

og vaage en Nat ved den Kiste. 

Men kom man om Dagen, var Vagten borte; 

og rundt om i Byen man murred: 

en Trold havde spist ham i Natten den sorte 1 

og lydeligt Folket knurred. 

Da sendte den Herre de Hværvere ud, 
de bar gennem hele Riget hans Bud; 
man skyed dem vel paa alle Kanter, 
men Hværverne havde et Par Serganter, 

de vidste at tage den Rette i Agt, 
de fanged fra Landet saa mangen en Vagt, 
og bragte ham med til Domkirkens Kiste, 
hvor Trolden den selv samme Nat ham spiste. 



Se saaledes gik det — og gaar det endnu. 

Men Nyt bliver gammelt; man gider ej længer 

snakke derom. Med* Hovedet hænger 

Folket en Stund; og i næste Nu 

gaar ligeglad Folket til Arbejd og Leg, 

Soluhrets Streg 

rundt i de gamle Gænger. — -— 



Her standsed sin Tale den lille Mand. 

Johan 

sad tavs og hørte derpaa. 

I Stjernernes Skin han for sig saa' 

Vejen mellem de Stammer graa. 

Han grunded paa Alt, hvad han hørte. 

Han syntes at Vejen førte 

frem gennem Kamp og mandig Daad, 
langt; ja hvor langt? Han var ej i Stand 
at øjne sit Maal: »Du lille Mand, 

kom giv mig Raad! . — 

Han var borte, 
væk gennem Skoven den sorte. — 

Da rejste Johan sig fra Egen op, 
og strakte sin smidige, stærke Krop: 
Ja saal 
Da faar jeg nok ene min Vej at gaal 

Han gik; hans. Stok slog susende Sving — 

Min Herre, der hændes i Verden, 
ej sandt? de sælsomste Ting. 




*> 

a 



Tredie Sang. 



U'D&V^JO'R 'BY&U^. 




urra, hurra I han kasted sin Hat 

i Luften op. 

Han stod paa den sidste Skov« 

bakkes Top, 
og nede dér laa den store By 
og skinned i Eftermiddagen', 
som var den flunkende ny. 
Der laa den med Volde og Bastioner, 
og Træer, som klippede ud i Papir 
med de dejligste grønne Kroner, 
var Voldenes Flor og Zir. 
Og saa var der blinkende Kirkespir; 

nogle, som hvilte paa gyldne Kugler; 
(— han tænkte: havde Du en af dem! 
Krummer er ogsaa Smuler 1 — ) 
Andre, som ragede ligefrem 
i Luften op, 

med Haner og Hestfolk paa Spirenes Top; 
og Hanerne drejed sig blinkende rundt 
over den store By, 

mod Foraarsaftenens stribede, lange, gylden- 
bræmmede Sky. 
Han fik fast i Øjnene ondt. 
Men saa tynged hans Ransel paa Nakken, 
og han skyndte sig ned ad Bakken; 
og foran havde han Byens Glaci, 
og dér var Sang og Kommers og Spil, 
og dér gik det rigtig fornøjeligt til, 
thi det var en Løverdagaften, 
og Folk trak ud i det Fri. 



Der gik de adstadige Borgermænd 
med Koner; 

saa kom en forsoren Haandværkssvend, 
og saa Dragoner, 

3* 

Og saa en Munk, 

og saa Studenter^ 

og saa en Mand med en Dunk, 

som satte sin Tørst paa Renter, 

og sang i de højeste Toner. 

Den fulde Mand. 
Hej da, vil I ikke, 

— hikke, ikke, hikke, — 
vær'saago' og sige mig, 
hvor gaar den lige Vej ? 

•Kender I den ikke? 

— hikke, ikke, hikke. — 
Det var kun en smal Besked; 
nu, saa kom og slaa Jer ned 
hos mig, og lad os drikke! 

Chordrenge. 
Nu ligger han dér; lad os stjæle hans Dunk! 

Andre Drenge. 
Tilside, der kommer en Tiggermunk I 

Tiggermunken. 

Vanartede Drenge, væk fra Manden! 

Kan han ikke drikke, saa kan en Anden. . 

Drengene. 
Munken tog Dunken; hej stop Hallunken! 

Tiggermunken. 
Hvad skriger I Øgleunger Gevalt? 
I véd jo dog, Kirken kan bruge alt. 

To Domkanniker. 

Første: Ak, Domine frater, at Kirken skal 
taale en saadan Tjener! 

Anden: I Herrens Hænder den bælgede Skal 
såavelsom Kærnerne tjener. 

To Piger. 

Første: Anna, saa' Du den yngste dér gik.f* 
han havde, jeg véd ej, i Øjet 
saadan et sværmerisk Engleblik; 
ak, om man ham til Skriftefa'r fik, 
saa kunde man skrifte fornøjet! 

Anden : Den blege Præst. Nej, ser Du ej ham, 
den Svend med funklende Blikke? 
Ransel paa Nakken. Et Blik fra ham! 

Nu ser han herhen. Han blev rød, det Lam; 

— vi Piger bider da ikke! 

En Dragon. 

Potz Tausend ! gaar ikke Pigerne dér 
og sender til fremmede Mandfolk Blikke. 
Jeg raaa ind i en Bod og sværte mit Skæg, 
uden Vikse gaar det nok ikke! 

STUDENTER. 

Første Halvkor. 
Ut queant laxis resonare fibris — 

En af andet Halvkor. 
Hej, brug Jert Modersmaal! 

En Kammerat. 
Slaa, Caspar, Dig til Taal! 

Første Halvkor. 
Vaaren er kommen, Lærkesangen lyder. 
Menneskets Struber stemme med deri; 
Sanggud, Du høje, som for Stemmen byder, 
Hold for hver Mislyd ren vor Melodi! 

Andet Halvkor. 
Brødre, vi mødes, som os Vaaren byder, 
Glemme vor Knejpe og dens Klammeri;' 
Her er vort Haandslag, Vekselsangen lyder 
Vaaren til Ære, fredlyst i det Fri. 

En gammel Student. 

For en studiosus perpetuus 
er den Vekselsang lovlig tam. 
Der kommer en ridende Musketer; 
jeg vil gaå og høre paa ham. 

X 

Musketeren. 

Ja, jeg har taget hos Livet paa Puf, 

jeg har levet som Musketer; 

Alt skulde gaa, og gaa i en Ruf, 

saa forlangte jeg ikke mer. 
Dog jo: jeg forlangte, den gode Sag, 

som jeg tjente tilfods og bereden, 

skulde sejre, og helst paa en eneste Dag, 

og min Obrist diktere Freden. 

Hvem kaldte mig bange? Ingen, nuvel, 

saa var jo det hele i Orden; 

for mig maatte Verden da lakke mod Hæld 

og aatte og syv være fjorten. 
Jeg banede selv mig min egen Vej, 

saa' ikke, om nogen kom efter. 

Det var ej den pure Letsindighed; nej: 

jeg havde for mange Kræfter I 

Naar Hesten, jeg red, havde løbet sig træt, 
saa smed jeg den Tøjlen om Hals, 
og saa' efter Landevejskroernes Bræt, 
hvor Vinen var god og tilfals. 

Var tørstig min Sjæl, saa drak i en Ruf 
jeg min Vin, og betalte min Drikke. 
Jeg har taget, det har jeg, hos Livet paa Puf, 
men i Kroerne skylder jeg ikke! 

Studenten. 

Corpo di Bacho! at være saa stolt 

af at have sin Vin betalt! 

Forresten, af saadan en Hr. Musketer, 

i Formen ikke saa galt. 

Men hoUa, hvem sidder deroppe paa Skrænten, 

alene, hvor Vindmøllen staar? 

En stakkels Djævel. Han kom nok i Vinden; 

hør, hvor hans Kværne gaar! 

Invaliden. 
Jeg har fægtet for Fanen tillands og tilvands, 
det var lystig Dans, 
det er vist; 

der var Ungdom i Kroppen og Ild i mit Blod, 
men saa faldt jeg og misted min ene Fod; — 
det ender dog galt tilsidst. 

De har taget min Ungdom og taget min Fod, 

men ikke mit Mod, 

aa nej; 

naar med flyvende Faner de drager forbi, 

og Trompeterne blæser en rask Melodi, 

saa kender jeg nok min Vej. 

Saa halter jeg efter, og skuldrer min Stok. 

Der er Krigsfolk nok, 

det er vist; 

men om Fanen har Magt til at fylke en Hær, 

det skal kendes paa ham. Invaliden, som bær' 

med Stolthed sit Mærke fra sidst. 

Studenten. 
Ret saa! gak Du kun til Fanerne hen; 
paa slig en Hugaf de venter. 
Herligt, at sætte de gamle Saar 
ud paa saa lønnende Renter I 

.Mølleren paa Voldbakken. 
Hanen galer, 
Møllen maler, 
Duggen driver i Enge; 
rejs Dig op, 
hver Møllerkrop, 
og stræk Dig oven Senge. 

Kast Din Mytse langt i Vraa, 
Livet — maa Du huske paa — 
varer ikke længe. 
. Der skal gruttes, 
males Skraa, 
og Møllen tjene Penge. 

Lad Din Vinge 

lystigt svinge, 

frit for Vinden susel 

flinkt den slaar, 

og Stenen gaar; ^ , 

sit Korn kan Kværnen knuse. 

Skallen knases med et Knæk, 

Melet strømmer som en Bæk 

ud af Sigtens Sluse. 

Mølleri smid kun 

Skallen væk, 

men Kærnen saml tilhuse 1 

Studenten. 
Nej hør hvor den Møller os gennemhegler; 
det var en Moral efter alle Regler, 
afpasset smukt efter hver en Alder; 
kun synes det mig som den Fromesse falder 

temmelig sildig paa Dagen. 

Hej, Møller, hør dog, jeg spørger ham, 

hvad er vel Klokken slagen? 

En Borgermand. 
Skam sig, skam — 

Studenten. 
Hvad gaar der af ham? 
gaa han hjem og pas paa MadamenI 

Borgermanden. 
Gaa han hjem og tag sin Examen! 

En anden Student. 
Stik den, Broderi Den Trumf var god. 

Studenten. 
Gaa hjem, Hr. Smørstikker; pas paa sin Bod! . . . 

Kor fra Dansepladsen. 

Let paa Taa og rask paa Fod; 

Pigebørn og Musik! 
Livet er som et dyrt Klenod; 
hæng det om Halsen med lystigt Mod, 
bær det saalænge Du har det, 

det mistes hvert Øjeblik! 

Studenten. 
Hør, de kalder. Hvad om vi gik! 

En gammel Mand. 

Ak, gode Herrer, giv mig en Skærv. 
Jeg misted forleden Aar mit Erhværv, 
min Haand blev knust i et Mølleværk, 

før var jeg stærk, 

nu er jeg svag; 
fattig Mands Haand er fattig Mands Sag. 
I gode Herrer, giv mig en Skærv; 
at betle sit Brød er et surt Erhværv. 

Tiggermunken. 

Hvad, betle? saadan et Tiggerpak! 
Og sligt tør han gøre paa Gaden? 
Han burde jages af Staden 
med Bøddelens egne Svende. 
Fort, vil han gaa, 
hvis ej, skal han faa 
en Straf uden Ophør og Ende! 
I Helvede skal han brænde. 

En gammel skikkelig Kone. 
Den Munk skal da ogsaa bestandig skænde! 

Tiggermunken. 
Hvad er det Du siger, Du arge Heks? 

Konen. 
En Heks! er jeg? 

Tiggermunken. 
Gaa hun sin Vej! 

Konen. 
Er jeg en Heks? 

Tiggermunken. 
Impiorum fæx! 

Folk (lober til.) 

Hvad er paaferde? hvor er Heksen? 

Studenten. 

Saa, nu begynder for Alvor Leksen: 
Hør hvor de larme, se hvor de true; 
nu river de af hendes Skørt og Hue — 

En Slagter. 
Hug hende, stik hende, bind hende, bind 

En Smed. 
Slaa hende sønder, den lede Kvind 

En Farver. 
Ind med den Mær under Trykkerpressen — — 

En Gadedreng. 
Det er hende, som har forhekset Prinsessen I 

Studenten. 

Det mangled bare. Det stakkels Bæst. 
Dér slæber de med hende ned til Vandet ; 
perdita estl " - 

Domk annikerne. 

Første: Ak, Domine, saa' I den stakkels Konel 
Skyldig— uskyldig: hvad skal jeg vel 

gætte ? 

Anden: Skyldig — uskyldig: for Almagtens 

Throne 
viser sig nok det rette. 

Johan. 
Ved Almanaken! hvad er dog dette? 

En Borgermand. 

Jo jeg skal love, nu bliver hun prøvet; 
den Kærling kan trænge til Tvætte. 



Udenfor Byen. 47 



Slagteren 

(kommer tilbage med Konens Klæder.) 

Fy hvor den Kællings Raker er støved'l 

Farveren. 
Katun! og tyndslidt ovenikøbet 

Smeden. 
Sælg mig dem. Nabo, ' til Pudseklude ? 

Johan. 
Hvad havde den Kone igrunden gjort? 

Smeden. 

Spørg hende ad; hun ligger derude. — 
Med Gunst! Du søger vel Arbejde, Svend? 

Johan. 
Hos Jer skal jeg ikke ta' Lær' om Lænd I 

Smeden. 
Ho ho, min Plagl kan Du dukke Snuden? 

Johan. 
Jeg kan, hvad jeg kan, og Jer foruden! 

Folk. 
Tilside, tilside; Munken skal tale! 

En Sælgekone. 

Mod Hekser og Troldtøj. Her er mit Bord; 

jeg rydder det straks. 

Man hører saa sjeldent et fyndigt Ord ! 

Tiggermunken. 

(oppe paa Bordet.) 

Vobiscum pax! 
I denne Ufærds og Vredens Tid, 
hvor Herren har slaget med Vunder Landet. . . 

En Stemme. 
Tal om et Andet! 

Tiggermunken. 

— Hver Skumler være forbandet! — 
I denne den brølende Løves Tid .... 

Hanswurst 

(ovre fra Fjælleboden.) 

I høje Herskaber, kommer herhid; 
nu begynder Komedien, tra — trateral 

Tiggermunken. 

(raaber ham over.) 

Den brølende Løve. I véd, hvorfra 

han kommer; I véd, det er Fanden, 

Satanas selv, og ingen anden. 

Han vandrer omkring med Klove og Horn, 

og spreder Klinten i Agerens Korn. 

Se saadan en Klint har vi nys rykket op . . . 

Hanswurst. 
Tra— tratera! hej, hop i Galop! 

Tiggermunken 

(som for.) 

Vi haver kvalt den i Heksens Krop. 

Men stedse hviler der Vrede paa Landet . . . 

En Stemme. 
Tal om et andet! 

Tiggermunken. 

Jeg taler, som mig er indgivet. Tvi 
den, som vil hindre min Tunge deri! 

Hanswurst. 

I smukke Piger, som gaar forbi, 
træd ind! et Kys giver Adgangen fri! 

4 

Tiggermunken. 

(raaber .til ham.) 

Gid' Pokker tage Jert Markskrigeri 

Folk. 

Hurra. (Larm.) 

Domkan ni kerne. 

Første: Min Broder, det gaar i Sandhed for vidt; 
stands dog den Skamløses Markskrigeri ! 

Anden: Lad hin først tale, saa kommer vi. 

Den større Sandhed har Tid til at vente I 

Første: Jeg kan ikke vente. Vil I ej, vil ]^^\ 

Anden: Nuvel dal (træder frem til Bordet) 

« Uværdige, gaa Jer Vej ! 

(Tumult.) 

Tiggermunken. 
Hjælp mig, I Godtfolk! 

Nogle. 

Nej, Præsten skal talel 

Den gamle Student. 
Holla, Kammerater, her er Skandale 1 

Andre. 
Lad Munken tale! 

Nogle. 
Han talede nok! 

Stort Skrig. 
Afvejen; der kommer Hværvernes Flok! 

Hværverne. 
En to, en to! 

Flinten over Nakken og Hanen i Ro. 
Sliren i Gehæng, 
spil op, Du Piberdreng! 
Vi er Kongen tro, 
lydige og djærve; 
En af os mod To, 
rene Bagateller: 
vi kan kyse Fanden, om det gælder. 

Kongen lader hværvel 

En to, en to! 

Vi standser paa hvert Thingsted, 

vi beder i hver Kro; 

Flinten rask ved Foden 

4* 

Og Hanen i Ro, 

her er Kongens Gardere, 

og de er Kongen tro. 

' Kongen lader hværve! 

I høre det, hver Bondeknøs, 
som færdes bag Plov, 
hver Svend i sit Værksted, 
hver Vandringsmand i Skov: 
her er Kongens Fodfolk, 
her er Kongens djærve 
Garderkarle. 

Kongen lader hværve! 

En ung Svend. 

Ja, hvis det var til en rigtig Krigl 
men Tak — 

Serganten. 

Aa Snak! 
Det gælder jo kun at staa Vagt ved et Lig. 
Og Kongen lover Dig hundred Daler — — 

Den unge Svend. 

Ja Kongen han er en god Betaler. 

^len nej; den Spøg bliver altfor .:^tov. 
Hvor blev de andre? med For'ov! 

Serganten. 
Gaa Fanden ivoldl 

Svenden. 

Fanden ivold. Ja se, det er Sagen I 
Prinsessen hun er besat af en Trold — — — 

Serganten. 
Hold Mund! eller jeg skal mærke Dig Bagen — 

Chordrengene. 
Hurra, her er Sjov! 

Johan 

Stræder fremj 

Jeg mælder mig rede! 

Serganten. 
Naa Gudskelov! 

Saa tog de Johan, saa glade i Sind, 

og Piberdrengen stak Piben ind, 

og Marchel saa gik de, Højre om, Sving 

Min Herre, der hændes i denne^ • 

Verden de sælsomste Tingl 




Fjerde Sang. 




er var et Værtshus — det er 
der endnu, 
ifald det ej er nedrevet; 
dér havde en Galning paa 

Væggen 
med Kul dette Tankesprog skrevet: 



»Gud give min Kone var enten død, 

eller og hun ej havde levet, 
saa havde min Tørst ej haft nogen Ned, 

og dette var ej bleven skrevet.« 



$0 ' y o han s første Vigilans. 



Der var som sagt et Værtshus; det laa 
om Hjørnet ved Raadhusporten, 
og Værten stod selv i Døren 
med en Lædervest over Skjorten. 

Paa Hovedet bar han en rød Kalot, 
men ikke saa rød som hans Næse; 
man kunde hans egne Varers 
Godhed paa Ansigtet læse. 

Giv Plads ! — han raabte, — for Kongens Folk ; 

Hværvernes Trop er kommen; 

de Godtfolk har fanget en Skildvagt, 

og han har Penge paa Lommen! — 

Saa rykked de sammen paa Stuens Bænk 
med Livgehæng og Tornyster, 
og Værten klapped Rekruten: 
Se se, Du er ingen Kryster I 

Saa følte Johan sig ganske stolt, 
og raabte lydt over Bordet: 
Hr._ Vært, bring Vin af den bedste; 
jeg tager Jer Næse paa Ordet! 

Saa lo de alle, og Vinen kom; 
de skænked og drak og klinked. 
Serganten sagde: bring mere! 
og nikked til Værten og blinked. 

Saa led det mod Aften, Johan blev hed 
og lod sine Penge rulere. 
Da Klokken var henimod Sengetid, 
saa havde han ingen flere. 

»Nu vil jeg synge en Vise Jer 
om, hvordan Fanden blev gylden, 
og bærer for alle Penges 
Fortræd her i Verden Skylden.« 

VISE. 

Der var engang en fiffig Smed 
med Hammer og med Tang, 
Jian holdt af alskens Ly.stighed, 
var derfor tidt i Trang. --- 

Saa trækker vi af Essen den glohede Bolt; 

slaa. Svende, slaa saa det knager. 
Jernet skal hamres forinden det er koldt, 

og Pigerne skal kysses før det dager! 

En Dag, da Pungen helt var tom, 
og ingen Hvid deri, 
saa traf det sig, at Fanden kom 
spadserende forbi. 

Hej, raabte Smeden, Haltehæl, 
kom hid og hør engang ; 
tag Du min gode Kristensjæl, 
men hjælp mig af min Trang. 

Og Fanden sagde: lille Smed, 
i denne Skruestik 
blir Alt, hvad Jernet rører ved. 
Guld i et Øjeblik! 

Saa leved Smeden lystigt til, 
med Hammer og med Tang, 
og der var Dans og Sang og Spil 
og aldrig nogen Trang. 

Men Alting har en Ende, som 
man véd, og Smede med; 
en skønne Dag den Halte kom 
og sagde: Smed afsted! 

Da stak den snilde Smed i Flæb 
og bad: forlad mig at 
jeg kysser Eders Højheds Slæb 
til Tegn, jeg er parat! 

Kontrakten havde Fanden glemt; — 
i samme Øjeblik 

sad Svansen ret forsvarligt klemt 
i Smedens Skruestik. 

Og Smeden slog — han var parat — ; 
og Fanden sprang itu. 
Man mener, i hver blank Dukat 
han gaar omkring endnu. 

Kor. 

Saa trækker vi af Essen den glohede Bolt; 

slaa, Svende, slaa saa det knager. 
Jernet skal hamres forinden det blir koldt, 

og Pigerne skal kysses før det dager! 

Serganten. 

Nuvel min Ven, Din Vise var god, 
jeg tvivler ej paa, Du kan flere; 
men nu maa vi trække paa Posten. 
Imorgen kan vi faa mere! 

Soldaterne. 

En Skaal, en Skaal, en Skaal 
for den nye Kammerat! 
Han havde fortjent, paa Ære, 
at være rigtig Soldat. 

- - Saa rejste de sig, skøndt Johan havde Mod 

til at sidde endnu lidt længer; 

de klædte ham paa fra Hoved til Fod, 

prøved Støvletter og Sabelgehænger, 

Tornyster og Kjoler, og gav ham det Alt; 

han skulde jo være Soldat med Gevalt. 

Saa lagde de ham paa hans Skulder Geværet, 

Serganten retted hans Hage ivejrét, 

og raabte — med en Soldatered — : 

Du er den kønneste Garder, som nogen 

Prinsesse i Verden véd! 

Og saa kommandertes der: Marche, afsted! 
Og Værten gav ham sin Regning med; 
kvit var Fortæringen, intet paa Borgen, 
og Værten stod selv i Døren 
og raabte: Paa Gensyn imorgen! 

Og Porten smak drønende i. 
Domkirkens Port. Det lob med et Bulder 
frem og tilbage, som Tordnen, der ruller: 
Genlyden sjmtes en martret Fange, 
der jager fra Vindve til Dør i sit Fængsel. 
og sætter sig stum i en Vraa, 
og rejser sig atter, og hiter og blir 
for sig selv og sin Ensomhed banije. 

Domkirkens Porte smak i. 

Nu ønsked Johan sig de hundrede Gange, 

at være derude og fri. 

Han stod som en Sten med sin Flint over Skulder, 

og lytted til Hvælvingens drønende Bulder; 

han hørte dem rasle med Nøgleknippet, — 

det var lige paa Nippet, 

han var imod Portfløjen rendt. 

Saa trak de afsted med hurtige Skridt. 
Hej, Kammerater, vent dog lidt! 

De var borte. Johan var alene. 

Aa, gid I hang i de højeste Grene! — 
Fra Hvælvingen genlød det: ene. 

Han voved sig frem, et Skridt, og to. 

Hvad! var der nogen som lo? 

Han fingred sin Flint fra Skuldren ned; 

paa de glatte Ligstensfliser han gled, 

og Flinten faldt, og mod Fliserne slog; 

han bukked sig hastig og tog 

sit Vaaben, og saa sig tilbage. 

Intet. Han manded sig atter op, 

og nynned — men ganske sagte — sin Sang; 

ikke den sidste om Hammer og Tang, 

men den fra sin Vandrings Dage. 

Han brysted i Uniformen sin Krop, 

befølte sin Arm; aa jo, den var stærk 1 

og Haanden, vant fra Harpmerens Værk, 

trakterte hans Flint som en Kølle. 

Lidt bange, det var han, men ikke sølle, 

thi her, under Uniformen, 

her var et Hjærte, som slog. 

Saa drog 

han modigen frem langs Kirkegangen; 

han lytted ej længer til Genlydsklangen, 

til Hvælvingens drønende Torden; 
og Øjet, vænnet til Mørket herinde, 
mægtede lidt efter lidt at finde 
Rede paa Tingenes Orden. 

Her steg, som cie højeste Skovens Træer, 

Pillerne lodret iyejret. 

I Buevindvernes matte Skær 

rejste sig Stammen stolt og rank; 

Barken var sleben som Marmor blank, 

og Stammen glinsed paa Midten, 

og svandt med sin Krone i Hvælvingens Skygge, 

hvor Ekkoets rugende Ørne 

usynlige Reder bygge. 

Her stod i zirlige, lange Rader 
de egepanelede Stolestader; 
og hundredarmede Lamper hang 
og skinned dæmpet, og drej ed 
sig rundt for Trækvindens Gang. 

Paa Prædikestolen hans Øje faldt; 
dannet den var som en gylden Kalk, 

med Billeder rundt af hellige Mænd, 
Paulus, den stærke, med Sværd ved Lænd, 
Petrus med Nøglen, Johannes den milde, 
hvis Ord er som Skovens skjulte, 
foraarsrislende Kilde. 

Han drejed sig om. I Kirkens Dyb 
svømmed en lysende Række. 
Han troede først, det var Morgenens Skær, 
som strækker mod Himlen sin Straalehær 
over Havet i sølverne Striber: 

Det var Orgelets mægtige Piber. 

Han drejed sig atter. Mod Altret han saa'. 

Fra Nattens Himmel, den hvælvede blaa, 

faldt gennem ^indvet en Straale paa skraa; 

højt fra en blinkende Stjerne. 

Den gled over Alterbilledet hen; 

dér knæled en Mand, mens to andre Mænd 

sov saa fast i det Fjerne. 

Og Manden var klædt i en Kjortel graa; 

stor Sorrig han syntes at have. 

Soldaten han stod og stirred derpaa: 

Det var nok hans Frelser, som for ham laa 
og bad i Getzemane Havel 



Ja, han var jo stædet i Nød og Angst, 
og Raadets Svende var ude paa Fangst; 
dér kom, hist borte, den vilde Hær, 
og Judas Vejen dem viste. 
Han bad 

Her bøjed Johan sig ned 
og fo'r ivejret af Angst og gled; 
thi dér, ja dér 

— hjælp Herre Christ! hvor var nu hans Mod? 
dér stod 
Prinsessens Dødningekiste 

Han trak sig tilbage; tilsidst han løb 
Nakken mod Muren, og langsomt han krøb 
famlende frem iblinde. 
Nu traadte den lille Mand ham i Minde, 
og alle dem, som var blevet herinde; 
alt, hvad han hørte derude paa Gaden. — 
Bort, ja bort fra Kirken og Staden! 

5 

Her maatte dog være en Udgangsdør, 
bag Altret derhenne, ved Sakristiet, 
javist for Præsten. Pokker staa i 'et! 
han vilde den finde 

Saa fandt han den, 
fik brækket den op, og stak i Rend, 
og løb nogle Skridt, 
og betænkte sig lidt, 
og hørte saa bag sig: Godaften, min Ven I 

Han stod for den lille Mand igen. 

Det var, som ud fra hans eget Bryst 
der lød en underlig manende Røst: 



»Hvorhen saa hastig.? Du fej led nok Vejen; 
men vi tilsammen skal atter den finde. 
Kom her, skal Du se, jeg har saa min egen 
Maade at hjælpe Vennerne paal« 

Og en, to, tre, saa var de derinde 
i Kirken igen, hvor Prinsessen laa. 

»Johan!« saa mælte den Lille alvorlig, 
»jeg vilde kun være en grumme daarlig 
Vejviser, 'fald jeg lod saadan Dig gaa 
paa Halvvejen, uden din Post at staa. 
Det Arbejd', som man har taget sig paa, 
det bringer man færdig; ej sandt, min Ven, 
naar man vil kaldes en ærlig Svend!« 

Johan stod skamfuld og saa' for sig hen; 
og da han vendte sig om paastand, 
da saa' han ej længer den lille Mand. 



Saa drøned et Slag gennem Kirken lydt, 

og atter et andet, og saa et nyt. 

Og Hvælvingen tav efter Slaget det sidste; 

Johan stod stiv med Flinten i Arm, 

og Hjærtet slog højt i hans Barm. 

Prinsessen aabned sin Kiste. 



Han stirred derhen; han saa' og gøs, 
og Hjærtet i Brystet blev Is og frøs. 

5* 

Et Spøgelse skred over Gulvet frem, 
og aaben stod Ligkistelaagets Lem. 
Og Spøgelset drejed sit Hoved om; 
hult og klagende Spørgsmaalet kom: 
Hvor er Soldaten, hvor er min Vagt? 
Da gav Soldaten paa Spøgelset Agt 
og steg paa Prædikestolen op, 
befaled sin Sjæl til Gud og tog 
Bogen i Haanden. Og Spøgelset drog 
frem over Gulvet. Han saa' paa hende. 
Halvt som et Dyr, og halvt en Kvinde, 
laaden, besat med Pigge og Pinde, 
saadan var Uhyrets grufulde Krop. 



Det søgte .at stige ad Trinene op; 

det mægted ej Vejen; det tog paa at klage: 

Skildvagt, jeg haver saa bitre Dage^ 

Skildvagt, jeg haver saa tunge Nætter, 

næres af Vin ej og ej af Retter, 

haver til Livet saa lyst et Mod, 

men Trolden forlanger Hjærteblod: 

mit suged han længst, jeg har intet tilbage; 

Skildvagt, Du vil mig dog ej bedrage? 

Johan stod støt og lod Uli}Tet klage. 

Da lyste dets Øjne med sælsom Lue; 

det gav sig saa fælt til at larme og true, 

og Hvælvingen skjalv for de høje Skrig. 

Johan stod frygtløs med Bogen i Haand: 

Tilbage, tilbage Du onde Aand! 

Dine Klager og Skrig de baader kun lidt. 

Om end jeg er god for din Appetit, 

Du faar mig dog ej, 

saa gaa nu din Vej! 

Og Uhyret raste og bad og trued; 

Johan stod rolig, endda han grued 

for alle de vilde Skrig. 

Da klang fra Taarnuhret Klokken Et. 



Og Laaget smak i for det blege Lig. 



Saa lagde han Bogen, og trak sit Vejr, 

og stod deroppe, til Morgnens Skær 

faldt ind bag Altrets Alkove; 

da stilled han sig ved Kistens Fod 

med Flinten til Støtte, og der, hvor han stod, 

begyndte han først at nikke 

med taagede Blikke 

og smaabitte Sving, 

og dernæst, oprejst, at sove. 

Min Herre, der hændes i Verden dog 
de allersælsomste Tingl 

ongen var vaagnet tidlig, 
havde kun haft en urolig Nat; 
han tænkte aarle og sildig 
paa Kisten og Vagten, som dér var sat. 

— Konger, min Herre, er Folk som vi, 
endda de er meget større; 
maa tidt af Kinderne tørre 
en Taare for Folk og By, 

Folket forglemmer sin Nød saa nemt; 
den daglige Dont maa jo røgtes, 
I Herrernes Sjæl — om d<::r søgtes — 
staar Nøden med Ildtegn brændt. — 

Han slog de Brokades Sengeomhæng 
tilside, og ringed paa Klokken; 
og Narren kom, den liden Smaadreng, 
den mindste af Hofmandsflokken. 

Den gode Konge han drog et Suk 

og lod sig hjælpe af Drengen. 

Narren ham rakte med Krumspring og Buk 

Tøflerne nedenfor Sengen. 

Han gød sin Herre det Vaskervand 
udi det gyldne Bækken, 
sæbed og raged hans Kind paastand, 
og løsned midlertid Gækken. 

Fortalte sin Herre Løst og Fast 
og klipped hans Negle behænde; 
fortalte, hvad saadan i Byen 
af Dagligdags vel kan hænde. 

Fortalte ham Alt, hvad ved Hoffet var hændt, 
hvad Konger kan lyste at vide. 
Konge:n var mørk, hans Øje bortvendt, 
tavs han saa' til en Side. 

Saa klipped han ham i hans Tommeltot; 
da rejste sig Kongen i Vrede, 
og garved^ med Tøflen Narrens Skind. — 
Hej, Fatter, nu kom Du i Hede I 

Og Narren sprang hen i den fjerneste Krog 
og greb en Cither, som stod der: 
Garv kun, Fatter, mit sølle Skrog, 
jeg lider Dig bedre saadan! 

Naar Sorgen sidder om Sengehest 
og rider Dig fælt i Drømme, 
da maa vel om Morgnen Narren ta' fat 
og køre den Ganger i Tømme! 

Og giver Du ogsaa Din Køresvend Hug, 
han vil dog for Gangeren fløjte I — 
Saa svared Narren, og bukked. 
Syng! sagde Kongen, og sukked. 

VISE. 

Hver Borgermand i Byen har — 

hejsa, hejsa, hop, 
en Konelil ved Bord og Seng, 
i Vuggen Tøs, paa Gulvet Dreng; 

hver Kriger har sit blanke Sværd, 
hver Pige har en Ven saa kær; 
men TCongen har sin Nar ; 
kun sin Nar! 

En Konge sig til Dronning ta'r — 

hejsa, hejsa, hop, 
af ædelt Blod, fra fremmed Land, 
den Dame af saa høj en Stand; 
og Bisp og Drost er Brudevagt. 
Gud signe højt den dyre Pagt, 
men signe først Din Nar; 

først Din Nar! 

En Konge æsker ud til Svar — 

hejsa, hejsa, hop, 
deri Fjende, som har budt ham Trods. 
I Sadlen, foran Hærens Gros, 
han rider ud; hvem er ham næst? 
hans Sværd ved Lænd, hans gode Hest, 
men nærmest dog hans Nar, 

kun hans Nar! 

I Toppen sattes Kongen hen — 
hejsa, hejsa, hop. 

Alene dømtes han at staa, 
paa Toppen er ej Plads for To, 
men Narren tæller ej for En; 
med Pukkel og de skæve Ben 
er han sin Konges Ven; 
Kongens Ven I 

Saa sang den Lille, og skotted hen, 
om Herrens Hu lod sig bøje. 
og Kongen sad i sin gyldne Stol 
med Haanden over sit Øje. 

Og Kongen lod Haanden synke ned 
og greb sit Uhryærk, det svære: 
Nar, Du er større end Nogen véd, 
jeg skænk .... men hvad er paafærde? 

I Fart Tapetet fra Døren gled, 
en Hajdukke kom som en Vind: 

Majestæt, det er Domkirkevagten I 

Og Kongen sprang op: Føres ind I 

Obristen for Vagten. 

Sire — Konge, Majestæt — 
Tilgiv, men —- jeg taber næsten 

Vejret — vi har rendt som Blæsten 

ud fra Kirken, hvor vi fandt — 

Majestæt — et rent Mirakel — 

vi har rendt tre Koner om, 

og den ene faldt, den Stakkel, 

og jeg tror, hun brød sit Ben — — — 

Kongen. 
Hvem, for Pokker? vær ej sen! 

Obristen. . 
Majestæt, en Sælgekone — — — 

Kongen. 

Ved min Krone 1 

hende er ej Talen om. 

Sig, Hr. Løjtnant, hvem I fandt? 

Løjtnanten. 

Sirel det var min Sergeant, 
som — — 

Kongen. 
Ved Kronen 1 faar det Ende? 

Johan 

(træder frem fra fjoren. 

Store Konge! ak, jeg be'er, 
at I saa mig for Jer ser: 
mit Gevær det blev dernede; 
det blev baaret i Triumf. 
Og I sér — I sér kun denne 
itomme Skede, 
lablen tog de med en Trumfl 

Kongen, 
[vad er dette? hvem er han? 

Johan, 
[ajestætl jeg er Johan! 



Narren 

(præsenterer.) 

Majestæt! det er »Johan«! 

Kongen. 

Nar! nu ingen Narrestreger. — 
Hvem er Du? sig frem, men straks. 



Jo Morgenavdiensen. 

Johan. 

Majestæt, jeg er en Slags 
Vandringsmand, som stod paa Post — 

Obristen 

(falder i Talen.) 

Majestæt, nu sidste Nat — 

Johan. 

Ja, man havde mig jo sat 
paa den Post — for hundred Daler. 
Men hvad disse hundred Daler 
anbelanger 

Narren. 

Hvad befaler? 

Kongen. 
Stille 1 Fortsæt: Du stod Vagt? 

Johan. 
Som jeg har min Konge sagtl 

Kongen 

(stigende.) , 

Du har vaaget ved den Kiste? 
ved min E^atters? Sig, hvad viste 
sig, hvad har Du sét inat? 

Johan. 

Intet, Majestæt, — kun at 
Eders Kirke er en prægtig 
Bygning, hvor det bare trækker 
gennem Døren nederdrægtig. 
Laasen — det maa jeg forstaa — 
er forsvarligt, propert Arbejd'. 
Slagfjær, Bolt og engelsk Slaa. 
Jernbeslag har Døren paa, 
men i Karmen er der Sprækker; 
det er derfra, at det trækker! 

Kongen. 

• Jeg forstaarl -^ Lad Alle gaal — 
Frokostbordet 1 Vin derpaal 

Narren. 
Fatter, ser I ej, han gækker 
Jer med denne løse Tale; 
Fanden har vel hid ham sendt 
mig. Jer Nar, til Konkurrent! 

Johan (ler.) 
Det er ej saa galt bevendt. 
Jeg var aldrig, mig bekendt, 
saadan Puslings Konlcurrent! 

(Der dækkes Bord for Kongen og Johan.) 

Narren. 
Fatter! har jeg sligt fortjent? 

Kongen 

(sætter sig tilbords med Johan.) 

Denne Svend har Alt fortjent; 
og hans Konge skal ham hædre. 
Nar, skænk Vin, og drik ham til! 

Narren 

(til Johan.) 

Skaall og priset Dine Fædre! 

Kongen. 
Hvorfor ej ham selv, din Nar? 

Narren. 

Er han bedre end sin Fa'er? — 
Kan han gøre sligt et Stykke 
Arbejd', saa — min Ven, til Lykke 1 
Men han skylder os et Svar. 

Johan. 

(spisende.) 

Far i Mag! det er mit Svar. 

Narren. 
Du var ingen daarlig Xarl 

Paa et V.*r.k l:' K:r:ttr.. 

Straks, min Herre, lige^traks. 

Fs'Ider tn 5-::r p-.tzaJ fir j'.hc.:.. 

Her er Vin, af første Slags: 
Kældermestrens bedste Mærke. 
Drik! den Vin gaar ej til Hodet. 
(sagte) Vel at mærke, 
naar man intet Hoved har I 

Johan. 
Hu! den s>'der mig i Blodet. 

Narren. 
Den er god mod Nattekulden. 
Den er for en Kirkevagt, 
hvad for Faarets Krop er Ulden 

Kongen 

■'til Johan.) 

Nu min Ven; det være sagt 
her i al Fortrolighed: 
Du har, mer end Nogen véd, 
gjort fortjent Dig ved det Mod, 
hvormed Du ved Kisten stod. 

Lad da nu din Konges Øre, 
her hvor Ingen kan os høre, 
— Narren tæller nemlig ikke — 
vide, hvad din Post har bragt 1 

Johan. 

Majestæt: det være sagt 

her i al Ærbødighed, 

Intet hændtes paa min Vagt. 

Narren. 
Fatter! det var ren Besked 1 

Kongen 

(efter en Pavse.) 

Nu min Ven, jeg blir ej vred. — 
Kan vel være, Du blev bunden 
for din Tunge ved en Ed. 
Altsaa: jeg om Intet spørger. 
Men Du véd, din Konge sørger, 
og med ham det ganske Land, 
og Du véd vel og hvorfor. 
Sig da frem, er Du istand 
til endnu i næste Nat 






ved min arme Datters Kiste 
at staa Vagt, som denne sidste? 

Johan. 

Herre Konge; godt jeg spiste, 
godt ]€^ drak, og Alt gik godt; 
men de Skridt, som ]tg har traadt 
ved Prinsessens Dødningkiste, 
træder jeg ej om igen! 

Narren 

{sagte til ham, idet han skænker.) 

Ej, Du er en Nar min Ven! 
Bed ham om to hundred Daler; 
Kongen er en god Betaler 
og idag i godt Humør — 

Johan 

(drikker.) 

Vel; min Herre Konge, hør 
da mit Ord: 'fald I betaler 
mig to hundred blanke Daler, 

Og gør mig til Jer Sergeant, 
saa har I mit Ord; saa sandt 
som mit Navn det er Johan. 

Kongen. 
Det var ret. I er en Mand; — 
»Hr. Sergeant«, nu kan I gaa!- 

Narren. 

Ja, lad kun Sergeanten løbe. — 
Konger kan dog altid købe, 
for lidt Stads og for en Pung, 
Narren, naar han blot er ung. 

Kongen. 

Stille, Dreng 1 der er en Ting, 
som en Konge ej kan købe; 
det er Hjærtet under Kjolen. — 
Hvad er Klokken? se paa Solen I 

Narren. 

Solen siger Ingenting. 
Men det Sejerværk, I gav mig 
før — I husker det vel nok? — 
det kan repetere Tiden. 



Alorgeji av die nsen. oj 



Kongen 

(giver ham det.) 

Du er snild, som Du er liden. 

Narren 

(prover Uhret.)- 

Tak, ærbødigst. Kling, kling, kling I 



Min Herre, der hændes i Verden dog 
de allersælsomste Ting! 




Jokaf,! andin VisHeim. S 

Giv Plads I — saa herte man Værtens Raab; - 
her kommer Hværverskersanten ! 
Men hvad? er det ikke Rekruten? 
Ih jo, saa min Sæl og Sandten! 

Ryk sammen, I Herrer Studenter fluksl 
nu faar vi Nyt at vide. 
Velkommen Hr. Underofficer; 
I er en Mand, jeg kan lide! 

— Johan kom ind med Snorer paa, 
og kasted sin Børs paa Bordet: 
Hr. Vært, bring Vin, af den bedste; 
^'eg tager \tx Næse paa Ordet 1 

■ Værten lo, og Studenterne med. 
: skænked og drak og klinked: 

tsant, hvordan gik det? 
' blinked. 

lent. 




Sjette Sang, 
JOHoiC^S QAa^1>&U^ VIGILcAU^S. 




er var et Værtshus, — ^ det 
W^ \3i er der endnu, 

iivj Icii'^^''^ ^^ ^J ^"^ nedrevet; 

dér havde en Galning paa 

Væggen 



med Kul sit Tankesprog skrevet. 



Her sad Studenter den Formiddag 
og trommed mod Kruset med Knoen. 
De skulde til Forelæsning, 
de foretrak Lekser paa Kroen. 

Giv * Plads I — saa hørte man Værtens Raab ; 
her kommer Hværverskersanten! 
Men hvad? er det ikke Rekruten? 
Ih jo, saa min Sæl og Sandten! 

Ryk sammen, I Herrer Studenter fluks! 
nu faar vi Nyt at vide. 
Velkommen Hr. Underofficer; 
I er en Mand, jeg kan lide! 

— Johan kom ind med Snorer paa, 
og kasted sin Børs paa Bordet: 
Hr. Vært, bring Vin, af den bedste; 
jeg tager Jer Næse paa Ordet! 

• 

Og Værten lo, og Studenterne med. 
De skænked og drak og klinked: 
Nuvel, Hr. Skersant, hvordan gik det? 
saa frittede Værten, og blinked. 

Den gamle Student. 

Kammerater, jeg finder pro primo en 
Magister ganske nødvendig; 

Og pro secundo saa gør jeg mig selv 
idag til magister bibendi. , 

Pro tertio finder jeg Vinen slet; 
pro qvarto betaler vi ikke, — 
og derfor saa meget mere 
Grund til den bedste at drikkel 

Pro ultimo: Vært, tag Omgangen væk 
og lad en anden begynde; 
men ikke ejusdem farinæ; 
udlagt: af samme Tønde I 

Johan. 

I Herrer, Jer Munterhed hover mig vel, 
skøndt ej jeg forstaar Latinen; 
nuvel, jeg fortæller mit Æ ventyr, 
imedens I drikker Vinen: 

Saa skal I da vide, 
det var paa de Tide, 
da Klokken var elleve Slet, 
jeg stod paa min Plet, 
Geværet i Hvil, 

Og derpaa ved Foden 

og Retl 

Jeg stod og stod og grunded derpaa, 

hvor langsomt Uhret vel kunde gaa; 

jeg bruger ej Skraa, 

jeg bruger kun Pris, 

men jeg havde i Daasen ej mindste 

Kom til at faa mig et Nys. 

Jeg havde ejheller Dagens Avis, 

og havde jeg haft den, hvad gavned 

den saa? 

jeg havde ej Lys! 

Med Et 

En ung Student. 
Nu kommer dctl 

Magister bibcndi. 

Caspar, hold Mund I 

Johan, 
Med Et — hvor var dc-t j':jj ^hpj 

En ung StM'**«** 
Det var ved Skraa/.-n! 

Magister. 

Hold Mund, din Abel 
Det var ved Lyset han slap. 

Johan. 

Med Et nuvel; jeg begyndte at gabe. 

Det er jo naturligt — 

Magister. 

Aa ja! 

Johan. 

Saa hørte jeg, tys! en Lyd, en sælsom; 

hvor mon den Lyd kom fra? 

Det strøg hen over mit Hoved deroppe; 

hen gennem Kirken det lød. 

Og Hjærtet begyndte i Brystet at hoppe, 

jeg tænkte: det er vist en Død! 

Og Klokken slog Tolv 

Studenten. 

Nu kommer det! 

Magister. 

Ti! 

Johan. 
Nej, Klokken slog Tolv. 

Magister. 

Jeg be'er; 
Jeg mente:, silentium! Sligt kalder vi 
at tie 

Johan. 

Naa saadan. Jeg be'er. 
Og Klokken slog Tolv, og Klokken slog Et, 
og Klokken slog To og Tre; 
og søvnig jeg var, jeg gabed og gabed, 
knap kunde jeg længer se. 
Saa stilled jeg Flinten her under min Arm, 
og gabed igen; — den samme Larm, 
som før beængsted mit Sindl 
Omsider saa tror jeg, jeg nikked, 
staaende oprejst, ind. — 

Magister. 
Og det var det Hele ? 

Johan. 

Det Hele; javel; 

Magister. 
Men Lyden, den sælsomme Lyd? 



Johan 



Hvad mener I? 



Studenten. 
Lyden 1 
Magister. 

Ti stille, din Abel 

Johan 

(smilende.) 

Det var Ekkoet vid at gabe I 

Værten. 

Ha hal Skersanten er ikke endda 
saa duml 

Magister. 

Han har os til Bedste. 
Men nok! en Skaal for Sergeanten, ja 
og en Skaal for en Omgang, den næste I 

Johan. 
Bring Vin! 

Studenterne. 
Nunc est bibendum, nunc pede libero 
pulsanda tellus; nunc 

Johan. 
Hr. Vært, bring Vin! 
I Herrer, syng en Vise, men ikke paa Latin. 

Magister bibendi (synger.) 
Drik Kammerater, og stamp dertil 
Takten i Gulvet paa Kroer og Kipper; 
Fanden han snapper dog hvem han vil, 
En ved sit Credo, En ved sit Spil, 
En paa sin Throne, En hos sin Tøs I 
Pokker er løs; 
se om han Taget slipper, 
fordi Du med Øjnene glipper! 
Og derfor: hæld Kammerater kun til; 
Fanden han snapper dog hvem han vil. 

Studenten. 
Fy, Broder, fy, den Vise er slem. 

Magister. 
Jeg oversætter jo kun en Anden; 
kan Du, min Kylling, en bedre, saa freml 
men lystig, lystig for Fanden. 

Studenten. 

Jeg kan vel nok en Drikkevise, 
dog frygter jeg den er forslidt; 
men Fanden vil jeg ikke prise. 
At drikke er dog ingen Synd? 

Magister. 

Det skal, Student, Din Maade vise. 

Begynd! — 

Saa længe gi'er vi Dig Kredit 

i Hovedbog og i Balance, 

indtil Du sunget har din Stanze, — 

syng altsaa op, med Kraft og Fynd I 

Studenten. 

Du snakker godt, din gamle Synder; 
men ligemeget; jeg begynder. 



VISE. 



I Herrens Vingaard holdes 

et stort og aabent Hus; 

dér slider man den lange Dag 

Og kvæler sig med stort Umag; 
om Aftnen har man Rus. 

Kor. 
Om Aftnen har man Rus. 

Studenten. 

Den Vingaard er vor Skole; 
men dér gror ingen Vin; 
dér vokser kun i fugtig Krog 
en liden Urt, en Lærebog, 
som stinker af Latin. 

Kor. 
Som stinker af Latin. 

Studenten. 

Om Aftnen er vort Gilde, 
dets Vingaardsmænd er vi; 
vi binder aldrig Ranken op, 
vi perser Saften i vor Krop, 
og se, der ligger vi! 

Kor. 
Hurra, der ligger vi! 

Magister. 

Ja lig I dér saa meget I lyster; 
de grønne Æbler man lettelig ryster. 
Og dette skal kaldes en lystig Sang! 
Hej, Broder Krigsmand! syng I engang. 

Johan 

(alvorlig.) 

Jeg synger ikke idag. 

En anden Student. 

Nuvel ! 
vil han ikke synge, vil jeg min Sjæl. 
Jeg kan en vagabonderende Vise. 

Magister. 
Skaal, Broder Liderlig! det maa jeg prise. 

Studenten 

(tager sin Luth frem og præluderer.) 

Jeg synger ikke slig' som I siger; 

er vant til at synge for Stadsfolks Piger. 

Magister. 

Ja, Gud bevares, vi tvivler ikke. 
Hvad Ord fortier, det taler Blikke! 

VISE. 

Jeg vandrer om fra Hus til Hus 

med Luthen under Kappen, 

og standser, hvor 

en Pige staar 

og smiler til mig paa Trappen. 

Og smiler hun venlig, saa ganger jeg ind 

og hilser med høviske Lader: 

Min Hjærtens Rose, jeg vender mit Sind 

fra Tant og Vind 

og de fuglefri Kammeraderl 

Magister. 
To Turtelduer; — den gamle Slags! 

Sangeren. 
Tier I ikke, saa slutter jeg straks! — 

(synger.) 

I brede mig en Dug paa Disk, 

imens jeg Luthen rører; 

jeg lege vil 

saa lindt et Spil, 

saa læmpeligt for Eders Ører. 

Og smiler I stedse, saa gaar jeg derind 

og nejer mig for Eders Fader: 

»Den Hjærtens Rose hun vendte mit Sind 

fra Tant og Vind 

og de fuglefri Kammeraderix 



» 



« 



Jeg ejer kun mit Sangerspil, 
har intet Guld at byde; 
dog tro mig, at 
det er en Skat, 

som Tyvshaand ikke kan bryde! 
Saa smiler han venlig, og fører mig ind, 
og ene hos Pigen mig lader. 
»Du Hjærtens Rose, Du vendte mit Sind 
fra Tant og Vind 
og de fuglefri Kammerader! c 



Saa staar der Bryllup over Gaard; 

og klædt i Fløjeiskappen, 

i Lin og Skrud 

jeg hos min Brud 

lytter til Sangen for Trappen. 

Jeg føjer min Haand under Brudens ind, 

hun rødmer med høviske Lader. 
»Min Hjærtens Rose; Farvel 1 mit Sind 
mod Tant og Vind 
er vendt og de fri Kammerader!« 

Magister. 
Ret saa, ret saal 
Det er dog Turtelduen den blaa. 
Haneben først ud af Hønsefaget, 
og vips — saa flyver Duen fra Slaget. 
Naar Enden er god, er Alting godt. 
Den Slutning lader sig hørel 

Johan. 
Den Vise jeg gider ej hørel 

Magister 

(lidt beskænket.) 

Haha, I hørte den alt, min Fa'er. 

Men sig mig, Hr. Vagtmester, hvad I har 

igrunden paa Visen at sige? 

Johan. 
Jeg véd det ikke. Dog tykkes mig ret: 
den, som har gjort den, maa være slet. 

Magister. 
Sancta simplicitas! hørte I det? 

7* 

En Anden. 
Han har vel etsteds paa Landet en Pige! 

En Tredje 
En Kærest' ha ha! 

En Fjerde. 
Hvor er han fra? 

En Anden. 
Fra Fjellerup, sagtens, derude paa Landet! 

Johan. 
Ti med Jer Snak! 

Magister 

(beskænket.) 

Ak, Broder, ak! 
Du cst en Arkadier, intet andet! 

Værten. 

Ingen Klammeri. 
Maa jeg bare være fri; 
mit Hus er anstændigt; her kommer fine 
Folk over hele Staden. 

Magister. 

Ja hele Hoffet, og Vagtparaden, 
og Bondelømler 

Johan. 

Guds Død og Pine; 
Jeg smider den hele Yngel paa Gaden! — 



Saa brugte Johan sine Lemmers Kræfter, 

og sendte den Ene den Anden bagefter 

hovedkulds ned ad Trappen, 

og kasted efter den Sidste 

Luthen^ og Hatten og Kappen. 

Men Værten stod i en Krog og græd, 

og rysted over sin tykke Krop, 

og talte paa alle fem Fingre op 

den hele Skade, den hele 

forstyrrede Redelighed. 

Johan tog Plads og satte sig ned: 
Ti med Jer Flæben, Hr. VrX-rt; jeg betaler 
det Hele. Her er to hundred Daler. 
Lad mig saa sidde i Fred! 

Saa sad han og tænkte. Paa hvad? Ja Gud véd. 
Han havde saa sælsomme Tanker: 

Hvad er det for øjne, sælsomme graa? 
Det var, som de gennem min Brystdug saa', 
det var, som de stirred fra hver en Vraa, 
det var, som jeg skulde af Angest forgaa : 

Prinsessen i Kisten. Prinsessen! 

Det var, som jeg kendte de Øjne fra Lille. 
De saa' saa bønlige, klagende, milde; 
M^i hu! saa lyned de mod mig hen. 
Kvindefi- var borte, et Udyr igen. 

Og er hun i Nød, jeg frir hendes Nød, 
og vel skal hun leve, om og hun er død, 
og ud skal hun gaa af en glædeløs Grav. 
Det Blik; nej det glemmer jeg aldrig af: 

Prinsessen i Kisten. Prinsessen! 

Saa langed han efter den sidste Drik, 
og tømte Kruset, og gik. — 

Udenfor Staden han slentred omkring, 

da maatte han smile ad alle de Ting. 

Og medens han gik omkring og spadserte, 

og helst, hvor han kunde gaa ene, 

under Træernes grønne Grene, 

saa skrumped de stridende Tanker ind : 

naar Solens Skin 

omgløder vor Kind, 

saa blir man saa let og frejdig i Sind; 

man glemmer de tunge Drømme 

i Dagluftens gyngende Strømme. 



Saa lakked det endelig ud paa Kvæld. 

Nu kunde det være paa Tide vel! 

Saa gik han til Byen og ind i Vagten, 

og mældte sig dér. Og dér blev bragt en 

dampende Kumme paa Bordet først; 

saa kunde han atter stille sin Tørst 

— endda den var ikke saa synderlig stor. 

Og Obristen sad med sin Løjtnant ved Bord, 

og trykked hans Haand; og prisende Ord 

faldt over Sergantens Hoved, 

da han villig til Posten sig loved. — — — 

Og Domkirkens Porte smak i. 
Det var med den lette Rus forbi. 
Tankerne traadte saa kølige frem, 
sælsomme Syner sig for ham viste, 
og Svenden sit daglyse Mod forliste. 
Pillerne syntes saa vrede at true, 
og Genlyden sad deroppe, 
højt under Hvælvingens Bue, 
og murred ad Den, der forstyrred 
Døden i Andagtens Stue. 

Ja, Alting syntes inat ham at true. 
Altret og Prædikestolen, 
og Orgelets sølvblaa ' Lue. 
Alle de henfarne Ridder-Ahner 
syntes at hviske fra pjaltede Faner, 
svingende hæsligt i Kirkens Vind: 
Hvi vover den Levende her sig ind? 

Og Klokken slog Elleve; Halvtime Slag; 
da længtes Johan mod den lyse Dag. 
Hvad var ham nu denne Snor som Sergant? 
med Haanden sit bankende Hjærte han fandt. 

Dér henne stod Kisten, den ta\'se, sorte, 

og bag ham var stænget Domkirkens Porte. 

Da søgte han bort til den lille Dor, 

men fandt den ikke som før. 

Nu var den laaset forsvarlig til: 

Saa driver da Fanden iaften sit Spil! 

Han vilde derud; hans smidige Krop, 

•Fødder og Fingre, hjalp ham derop 

i Vindveskarmen ; en Rude han knækked, 

og lod sig dumpe, og faldt og gled 

paa en Ligsten ned. 

Han tro'de, han havde brækket 

sit Ben. Men Benet det holdt. 



Saa fo'r han afsted som en flyvende Boldt 

over Kirkegaarden paa maa o^ faa; 

han sprang over Laagen, ud i det I'Vi. 

Nu var det forbi 

med Forfølgelsen vel af den Lille! 

Men dengang han videre vilde, 

saa hørte han bag sig: Godaflcii min Ven! 

Han stod for den lille Mand igen. 

Og atter det var, som hans eget Bryst 
måned ham med en forunderlig Røst: 

»Hvorhen saa hastig? Du fejled nok Vejen 1 
men vi tilsammen skal snart den finde. 
Kom skal Du se, jeg har saa min egen 
Maade at hjælpe Vennerne paa«! 

Og en, to, tre, saa var de derinde 
i Kirken igen, hvor Prinsessen laa. 

»Johan«, saa mælte den* lille Mand, 
»det Arbejde, som man har taget sig paa, 
det bringer man færdig; ej sandt min Ven, 
naar man vil kaldes en ærlig Svend?« 

Johan slog skamfuld sit øje ned. 
Det var, som et Pust forbi ham gled; 
og da han løfted sit Hoved paastand, 
da var han forsvunden, den lille Mand. 

Saa drøned et Slag gennem Kirken lydt, 
og atter et andet, og saa et nyt. 

Og Hvælvingen tav efter Slaget det sidste; 
ved Altret stod alt Johan. 



Prinsessen sprang ud af sin Kiste. 



Han stod deroppe bag Knæfaldets Rand, 

og saa' med Undren og Angst, hvordan 

Spøgelset fo'r over Gulvet hen 

til Prædikestolen, tilbage igen, 

og ledte, som kunde det ej forstaa, 

hvor han var henne, som dér skulde staa. 

Og Stjemeskinnet faldt ned paaskraa; 

ved Skinnet den å&åt. Prinsesse han saa'. 

I Ligdragt var hun; inat en Kvinde 

fira Hoved til Fod; men dybest inde 

i Øjet en skælvende Lue laa, 

og Far\'en paa Kinden var kold og blaa. 



Da saa' 

hun oppe ved Altret Serganten staa. 

Hun stjTted derhen, hun vilde derop; 

ved Trinet dog standsed den bæ\*'ende Krop. 

En Skranke, usynlig, skilte dem ad. 
Johan stod oppe ved Altret og bad: 

Johan. 
Fader vor — 

Prinsessen. 

Hvor, hvor? — 

Johan. 
Ak, Du som i Himlen er — 

Prinsessen. 
Hvor er, hvor er? 

Johan. 
Du give idag os vort daglige Brød — 

Prinsessen. 

Hvor er min Vagt? Slet intet jeg nød 
i tvende samfulde Dage — — — 

Jphan. 
Og forlad os vor Skyld, som vi 

Prinsessen. 
Tvi, tvil — — 

Johan, 
vore Skyldnere ville forlade — — - 

Prinsessen. 
Skal jeg derfor min Kiste forlade? 

Johan, 
og før os i Fristelser ej I - — — 

Prinsessen, 
og vandre fra Graven min Vej! — 

Johan. 

Men fri, o Herre, ja fri 

for det Onde os naadigen, thi 

Du haver jo Riget og Magten •— - 

Prinsessen. 

Vagten, ha, hvor er Vagten! 
Jeg styrter Murene sammen. — — 

Johan, 
og Æren. I Evighed. Amen! — - 



Et Skrig, et hvinende Skrig. 
Og jamrende fo'r det blege Lig 

tilbage til Kisten, og Laaget smak i. 

Klokken var slaaet Et. 

Og Kirken blev stille, lidt efter lidt, 

og Skrigene sammenfløde 

med Malmets Bølger, og døde. 

r 

Johan laa knælende, svøbt i sin Kappe. 
Saa vakled han ned ad Altrets Trappe. 
For Øjet svæved en bølgende Ring — — - 

Min Herre, der hændes i Verden 
de allerutroligste Ting! 

jamred og bad 

gennem Kirken hen. 

Saa lukked han Øjnene op igen. — 

De samme Øjne sig for ham viste. 

Prinsessen stod bøjet over hans Kiste. 



Nu var Panden klar og ren; 

Farven bleg dog over Kinden; 
og i Øjets dunkle Sten 
flagred det som Lys i Vinden: 

»Kom, min Ridder! nænner I 
lade her mig bede længer? 
Ak, kun lidet kender I, 
hvor en Død til Hvile trænger! 

Jeg har stridt paa stride Strømme. 

Uhrets rappe Tunger ile; 

I har vakt mig, lad mig hvile, 

drømme atter — blide Drømme!« 

Da knuged Johan saa hæftigt sin Haand, 
det var som hans Bryst skulde sprænges isønder, 
og Hjærtet blev som et fængende Tønder, 

9 

» 



Ja, ser I, min Kære, der kom en Lakaj 
imorges med Brev i sit Bælte, 
og det var fra Hofmarschallatet ; 
til Middag de Herrer sig mældte. 

Sub rosa — forstaar I — lader sig her 

gemytligt spise og drikke; 

ved Taffelet er Etiketten; 

hos mig kan man lade den ligge. 

Desuden — det lagde Lakajen til, 
da jeg stak ham i Næven en Daler — 
saa kommer han med — I véd nok, 
hvorom hele Byen nu taler. 

Han havde idag Avdiens, og igaar; 
og Kongen selv — vil man sige — 
har gjort ham til Obrist, og gi'er ham, 
Tys! tænk Jer: det halve Rige! 

Det halve Rige, ifald han endnu 

én Nat vil udholde Pinen. 

Ja, havde jeg vidst det iforgaars! — — 

Men nu maa jeg ned efter Vinen.« — 



Sidste Vigilans. II3 



Saa samledes lidt efter lidt en Flok 
— højtidelig var den at skue — 
af Kammer- Qg andre Herrer 
i Værtens bagerste Stue. 

De gned sig i Hænderne, saa' sig omkring, 
og smaahvisked mellem hinanden: 
Fortræffeligt Vejr denne Eftermiddag; 
naar bare vi snart havde Manden! 

Og Overhofmarschallen tankefuld stod 
og glatted en Rynke i Panden: 
jeg frygter at Fisken skal koges 
for meget; hvor bliver dog Manden? 

Saa svinged en Stadskarosse op 
for Døren. Johan stod paa Trappen; 
han havde en Obristuniform 
og et Silkeskærf under Kappen. 

Og Værten bukked til Gulvet ned; 

Johan gav ham Kappen og Huen 

med Fjærene paa, og et lille Nik, 

og traadte rank ind i Stuen. 

8 

— Mon cher colonnell det glæder os, at 
I holder saa punktlig Ordet; 
tillad mig at bænke Jer højbords, 
ved Siden af mig, for Bordet! — 

Saa bænked de sig, og Fisken kom ind; 
og Fisken, man véd jo, skal svømme, 
og Fisken saavelsom de andre 
Retter blev dykket i Strømme; 

I Strømme af Druer fra Neckar og Rhin 
og Frankrigs velsignede Lande; 
der dufted af Vin og sjældne Frugter 
fra Sydens solhede Strande. 

Og Skaaler blev drukket, og Taler holdt, 

de Taler fik aldrig Ende -- 
og Virak over et Varmebækken 
lod man for Obristen brænde. 

Johan sad tavs ved Bordet, og lod 
Virakfyrfadet brænde; 
man skulde den forrige Smedesvend 
kuns lidet paa Obristen kende. 

hold fast, at Du skal aldrig tabe mig, 
at Du kan staa dér, hvor saa mange gled. 
Fra Døden fører kun én mulig Vej 
tilbage. Vejen nævnes Trofasthed!« — — — 

Her sænked Svenden, stum, sit Hoved ned. 
Og begge sad, som om en Kunstner havde 
til Sten forvandlet dem, og atter indblæst 
i Stenen Liv med Livsens Mesteraande. 
Imod hans Bryst laa Barmens hvide Sne, 
som mod en Klippe Havets bløde Skum, 
naar Bølgen tier med sin tunge Vaande. 
Der hørtes i det store, tavse Rum 
én samlet Lyd kun: begges dybe Aande. 

»Og haver I Modet saa stort derpaa 
at lære min Post at vide, 
saa staar det Eder, I Herrer, frit; 
den begynder ved Midnatstide. 

»Og vil I vide om Kisten Besked, 
nuvel, den er let at vide; 
I lader Jer lukke med Kisten inde, 
og vaager en Nat ved dens Side. 

»Og vil I den Døde for Øje se: 
det kan I; men da skål I vide, 
I haver dertil et Hjærte behov, 
som banker i denne Side! 

»I Herrer, jeg haver ikke for Skik 
at løbe med Sladder af Skole! — « 
Her rejste Johan sig og fatted 
sit Skærf om sin Vaabenkjole. 

Dér stod han, høj, med Haanden paa Bryst 
og Brynet rynket i Vrede. 
Da skyndte sig Hoffet om mild Pardon 
hos den forrige Smedesvend bede. 

Han bukked: »I have for Skænken Tak, 
men tror I at have haft en 
Skolepog for Jer, saa fejler I bravt; 
jeg ønsker en rolig Godaften! — -« 

Saa lod han dem sidde ved deres Vin, 
Champagner og Muskateller. 
Udenfor Byen, i Aftenluften, 
vilde han vandre langt heller. 

Ved Stadsgraven fandt han et ensomt Sted; 
for Drømme det kunde sig egne. 
I Solnedgangen trak ildende røde 
Skyer op til at regne. 

Og Luften vifted saa kølig varm; 
to Verdener syntes at møde 
hinanden og kysses og favnes; 
og Himlen kendtes at gløde. 

To Verdener avled en Aftendamp, 
en regntung aandende Taage, 
og Skyerne sendte saa mild en Regn 
fra de svulne Øjenlaage. 

Da drypped de foraarsfyldige Træer 
med alle Bægre og Blade. 
Johan sad drømmende, vendt imod 
Vandets boblende Flade: 

»Lad regne, lad regne, lad Blæsten slaa 
og Vinden vende sin Vinge! 
jeg stirrer ned i Vandet det graa; 
det monne som Æventyr klinge. 

Det synes saa rugende koldt og dødt, 
det gemmer dog under sit Dække 
Syner og Sange, som før jeg har mødt, 
som baade kan drage og skrække: 

Det bæres mig for, som jeg øj ned en Arm 
og Gyldenhaar over en Pande, 
et Ligklæde over en bankende Barm, 
Sorg under Øjnenes Rande. 

— »Og kommer Du til mig, min Fæsteven? 

inat vil jeg have Dit Hjærte, 

men det skal give mig Glæden igen; 

min Moder bar mig med Smærte!« — 

Det bæres mig for. en Haand greb fat 
om min, den var streng som Sorgen. 
Nuvel, jeg skal lade mit Liv inat, 
eller være Kronprins imorgeni — 

Og Timerne listed sig hen. 
Det regned og regned og regned igen; 
Johan gav sletingen Agt derpaa, 
han stirred ind i to Øjne graa, 
lod Regnen bløde, lod Vinden slaa; 
da kom der et Tordenbulder. — 
Han sprang op og slog Kappen om Skulder 

Og skyndte sig ilsomt i Byen ind: 

og dér var den hele By oven Senge 

og havde alt biet ham længe. 

Man biede ham med et Fakkeltog, 

men Regnen øste og Vinden slog, 

og Lynene hen over Byen drog. 

Man kunde nu .spare sig alle Spektakler 

og alle Fakler, 

og de, som ved Domkirken vented Mirakler, 

drev endelig hjem og i Seng 

som vaade og skuffede Stakler. 

Men hele Garden var stillet, 

— endda det regned — i Gaden, 

og dengang han kom, saa spilled 

Honnørmarchen Vagtparaden ; 

og Drengene huj ed, og Trommerne gik," 

mens Lynene knitred hvert Øjeblik. 

Til den Musik 

drog Obristen Gardens Rækker forbi, 

og vendte sig rank, og hilste. 

Og Domkirkens Porte smak i. 

Dér stod han, og fo'r over Panden sig hen, 

og betænkte sig lidt, 

og gik saa sin Gang gennem Kirken ned, 

hvor Hvælvingen runged — ej længer som før 

under hans egne Skridt, 

men under det Uvejr, som brøled og raste. 

udenfor Kirkens Dør. 

Han følte, han havde været her før, 
og Trøst der var i den Tanke; 
dog følte han Hj ærtet at banke 



